Doložka o prednosti medzinárodnej zmluvy pred zákonmi Slovenskej republiky

1.	Gestor zmluvy :
Ministerstvo financií SR

2.	Názov zmluvy :
Protokol č. 4 Európskej dohody o pridružení týkajúci sa definície pojmu „pôvodné výrobky“ a metód administratívnej spolupráce.

3.	Účel a predmet zmluvy a jeho úprava v legislatíve SR :
Účelom Protokolu č. 4 Európskej dohody o pridružení medzi Európskymi spoločenstvami a ich členskými štátmi na strane jednej a Slovenskou republikou na strane druhej je definícia pojmu pôvodné výrobky a stanovenie metód administratívnej spolupráce. Z dôvodu zlepšenia zrozumiteľnosti tak pre užívateľov, ako aj pre colné orgány je potrebné vydať úplné aktuálne znenie protokolu vrátane príloh, ktoré navyše obsahuje aj zmeny vyplývajúce z  revízie Harmonizovaného systému opisu a číselného označovania tovaru, s platnosťou od 1. 1. 2003.

4.	Priama úprava práv alebo povinností fyzických osôb a právnických osôb vo vzťahu k príslušným zákonom SR :
Protokol zakladá práva a povinnosti fyzickým a právnickým osobám, ktoré sú povinné riadiť sa ustanoveniami tohto protokolu.

5.	Kategória zmluvy podľa čl. 7 ods. 4 Ústavy SR (vyžaduje pred ratifikáciou súhlas NR SR):
Ide o medzinárodnú hospodársku zmluvu všeobecnej povahy, ktorá priamo zakladá práva a povinnosti, ako je ustanovené v uvedenom článku Ústavy SR a pred jej ratifikáciou je potrebný súhlas Národnej rady SR.

6.	Kategória zmluvy podľa čl. 7 ods. 5 Ústavy SR (má prednosť pred zákonmi):
Ide o medzinárodnú zmluvu, na ktorej vykonanie nie je potrebný zákon a medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb, teda v súlade s uvedeným článkom Ústavy SR má prednosť pred zákonmi.
Dôvody, pre ktoré možno považovať protokol za takú zmluvu, ktorá má prednosť pred zákonmi sú tie, že protokol je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a na jej vykonanie nie je potrebný zákon.

7.	Analýza dopadov prijatia medzinárodnej zmluvy, ktorá má prednosť pred zákonmi, na slovenský právny poriadok (t. j. potreba zrušenia, resp. adaptácia duplicitnej právnej úpravy s vyznačením konkrétnych zákonov, resp. paragrafov):
Schválenie a nadobudnutie platnosti tohto protokolu, ako i jeho vykonávanie si nevyžaduje zrušenie iného právneho predpisu z právneho poriadku SR, ani nezakladá potrebu prijatia inej právnej úpravy, protokol nevyžaduje zmeny v právnom poriadku SR a nedotýka sa záväzkov z iných medzinárodných zmlúv, ktorými je SR viazaná.